कांग्रेस अनुसूचित जाति विभाग ने भाजपा सरकार पर जड़ा आरोप
शिमला - हिमाचल प्रदेश कांग्रेस कमेटी अनुसूचित जाति विभाग ने केंद्र और प्रदेश की भाजपा सरकार पर आरोप लगाया है कि वह दलितों से अन्याय कर रही है। उनके उत्थान के लिए कोई भी योजनाएं इनके पास नहीं हैं। भाजपा हमेशा ही दलित विरोधी रही है, यही कारण है कि उसने सत्ता में आते ही प्रदेश में दलितों के लिए पूर्व कांग्रेस सरकार द्वारा बनाए गए एससी कमीशन को समाप्त ही कर दिया है। अखिल भारतीय अनुसूचित जाति विभाग के राष्ट्रीय समन्वयक एवं प्रदेश प्रभारी प्रमोद कुमार ने प्रदेश कांग्रेस मुख्यालय राजीव भवन में विभाग की बैठक में सभी पदाधिकारियों का आह्वान किया कि वे एकजुट होकर अपने अधिकारों की लड़ाई लड़ने को तैयार हो जाएं। देश में सरकार से किसी भी व्यक्ति के अन्याय को सहन नहीं किया जाएगा। उन्होंने प्रदेश में अभी हाल ही में कथित धर्म की आड़ में एक महिला के साथ हुए घोर अमानवीय व्यवहार की कड़ी निंदा करते हुए कहा कि देवभूमि हिमाचल में ऐसी घटना होना चिंता का विषय है। इससे साफ है कि यहां कानून व्यवस्था और महिला सुरक्षा की क्या स्थिति है। इस दौरान प्रदेश कांग्रेस अनुसूचित जाति विभाग के प्रदेशाध्यक्ष यादविंदर गोम्मा ने मुख्य अतिथि का स्वागत करते हुए कहा कि उन्हें अभी हाल ही में इस विभाग की जिम्मेदारी मिली है। उन्होंने कहा कि वह इस विभाग में अधिक से अधिक सदस्यों को जोड़ने का पूरा प्रयास कर रहे हैं। उन्होंने कहा कि प्रदेश कांग्रेस कमेटी का भी उन्हें पूरा सहयोग और मार्गदर्शन मिल रहा है। उन्होंने कहा कि जल्द ही प्रदेश में कार्यकारिणी का विस्तार किया जा रहा है। केंद्रीय आलाकमान से जो भी आदेश उन्हें मिलेगा, उसका पूरा सम्मान करते हुए पालन किया जाएगा। इस अवसर पर प्रदेश के पूर्व अध्यक्ष सुरेश कुमार ने भी संगठन की मजबूती के लिए कई महत्त्वपूर्ण सुझाव दिए।